Document ID: 32003R2305

Kommissionens forordning (EF) nr. 2305/2003
af 29. december 2003
om åbning og forvaltning af EF-toldkontingentet for import af byg fra tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), særlig artikel 12, stk. 1, og
ud fra følgende betragtninger:
(1) Efter handelsforhandlinger, der førte til indgåelse af aftaler i form af brevveksling med Canada og Amerikas Forenede Stater, som blev godkendt ved Rådets afgørelser, henholdsvis 2003/253/EF(2) og 2003/254/EF(3) har EF ændret betingelserne for import af blød hvede af middel og lav kvalitet og byg gennem oprettelse af importkontingenter pr. 1. januar 2003. For bygs vedkommende har EF besluttet at udskifte præferencemargenordningen med to toldkontingenter, nemlig et toldkontingent for maltbyg og et toldkontingent for byg, som var formålet med Kommissionens forordning (EF) nr. 2376/2002(4).
(2) Ved forordning (EF) nr. 2376/2002 åbnes et toldkontingent på 300000 tons for byg henhørende under KN-kode 1003 00, der importeres fra tredjelande, og der fastsættes undtagelsesbestemmelser for forordning (EF) nr. 1766/92. Efter ændringen af artikel 10, stk. 2, i forordning (EF) nr. 1766/92 ved forordning (EF) nr. 1104/2003, for så vidt angår beregningen af importtolden for visse kornarter, er det nævnte toldkontingent blevet endeligt. Derfor kan forordning (EF) nr. 2376/2002 ikke længere indeholde undtagelsesbestemmelser. Af klarheds- og gennemskuelighedshensyn bør den nævnte forordning derfor ophæves og erstattes med en ny forordning.
(3) Fra den 1. maj 2004 bliver Den Tjekkiske Republik, Estland, Cypern, Letland, Litauen, Ungarn, Malta, Polen, Slovenien og Slovakiet EU-medlemsstater. Da toldkontingentet for import af de 300000 tons byg er et årligt kontingent med et ugentligt udbud fra den 1. januar 2004, er det muligt, at kontingentet på det for tiltrædelsen fastlagte tidspunkt vil være opbrugt eller udnyttet i vid udtrækning. Derfor bør der fastsættes specifikke bestemmelser for 2004, som gør det muligt for de nye medlemsstater at udnytte disse kontingenter.
(4) For at de produkter, der er omfattet af toldkontingentet, kan importeres under ordnede forhold og uden spekulationshandel, bør det fastsættes, at import sker mod udstedelse af importlicenser. Licenserne udstedes for bestemte mængder og efter ansøgning herom, idet der i givet fald anvendes en koefficient for nedsættelse af de mængder, der ansøges om.
(5) Med henblik på en korrekt forvaltning af kontingentet bør der fastsættes frister for indgivelse af licensansøgninger og bestemmelser om de oplysninger, der skal anføres i licensansøgninger og licenser.
(6) For at tage hensyn til leveringsbetingelserne bør der fastsættes undtagelsesbestemmelser om licensernes gyldighedsperiode.
(7) Med henblik på en korrekt forvaltning af kontingentet bør der fastsættes undtagelsesbestemmelser til Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter(5), for så vidt angår overdragelse af licenser og tolerancer for de mængder, der overgår til fri omsætning.
(8) Det er også nødvendigt, at sikkerheden for importlicenserne fastsættes på et forholdsvis højt niveau uanset artikel 12 i Kommissionens forordning (EF) nr. 1342/2003 af 28. juli 2003 om særlige gennemførelsesbestemmelser for ordningen med import- og eksportlicenser for korn og ris(6).
(9) Det er vigtigt at sikre en hurtig og gensidig kommunikation mellem Kommissionen og medlemsstaterne om de mængder, der ansøges om og importeres.
(10) Forvaltningskomitéen for Korn har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Der åbnes et toldkontingent for import af 300000 tons byg henhørende under KN-kode 1003 00.
2. Toldkontingentet åbnes hvert år den 1. januar. Importtolden for kontingentmængden er på 16 EUR/ton.
For de af denne forordning omfattede produkter, der importeres ud over den mængde, som er fastsat i stk. 1, anvendes artikel 10, stk. 1, i forordning (EØF) nr. 1766/92.
I 2004 finder andet afsnit anvendelse ved import ud over de mængder, der er fastsat i stk. 3 for det pågældende tidsrum.
3. I 2004 opdeles det årlige kontingent i to dele, der anvendes således:
a) del 1, der anvendes i tidsrummet 1. januar-30. april 2004, udgør 100000 tons
b) del 2, der anvendes i tidsrummet 1. maj-31. december 2004, udgør 200000 tons
De uudnyttede mængder fra del 1 overføres automatisk til del 2.
Artikel 2
Ved import i forbindelse med det kontingent, der er nævnt i artikel 1, stk. 1, forelægges der en importlicens, som er udstedt i henhold til forordning (EF) nr. 1291/2000, medmindre andet følger af nærværende forordning.
Artikel 3
1. Importlicensansøgninger indgives hver mandag senest kl. 13 Bruxelles-tid til medlemsstaternes myndigheder.
Hver licensansøgning vedrører en mængde, der ikke må overstige den mængde, der i henhold til hvert underkontingent er til rådighed for import af det pågældende produkt i det pågældende tidsrum. Ansøgeren kan kun indgive én licensansøgning i den pågældende medlemsstat.
I 2004 kan den i andet afsnit nævnte mængde ikke overstige den mængde, der er til rådighed for import af det pågældende produkt for det pågældende tidsrum.
2. På dagen for indgivelse af licensansøgninger sender medlemsstaternes myndigheder senest kl. 18 Bruxelles-tid pr. telefax Kommissionen en meddelelse efter den model, der er vist i bilaget, og med angivelse af de samlede mængder af importlicensansøgningerne. Der sendes også en meddelelse, selv om der ikke indgives nogen ansøgning i en medlemsstat. Oplysningerne meddeles adskilt fra de øvrige oplysninger om importlicensansøgninger for korn.
Hvis medlemsstaten ikke sender Kommissionen meddelelsen om ansøgningerne inden for de fastsatte frister, vil det af Kommissionen blive betragtet, som om der ikke er fremsat nogen ansøgninger i pågældende medlemsstat.
3. Hvis de mængder, der er tildelt siden årets begyndelse, og den i artikel 2 nævnte mængde tilsammen overstiger kontingentmængden for det pågældende år, fastsætter Kommissionen en enhedsreduktionskoefficient for nedsættelse af de mængder, der er ansøgt om, senest den tredje arbejdsdag efter den dag, hvor licensansøgningerne indgives.
I 2004 fastsættes de enhedsreduktionskoefficienter, der er nævnt i første afsnit, hvis de mængder, der er tildelt fra tidsrummets begyndelse, og de mængder, der er nævnt i stk. 2, tilsammen overstiger kontingentmængden for det pågældende tidsrum.
4. Licenserne udstedes den fjerde arbejdsdag efter dagen for indgivelse af ansøgningen, jf. dog stk. 3. Den dag, hvor licenserne udstedes, sender medlemsstaternes myndigheder senest kl. 18 Bruxelles-tid Kommissionen en meddelelse på det i bilaget nævnte telefax-nummer om de samlede mængder, der samme dag blev udstedt importlicenser for.
Artikel 4
Importlicenserne er gyldige i 45 dage fra den dag, hvor de udstedes. Gyldighedsperioden beregnes fra den dag, hvor licensen faktisk udstedes, jf. artikel 23, stk. 2, i forordning (EF) nr. 1291/2000.
Artikel 5
Uanset artikel 9 i forordning (EF) nr. 1291/2000 kan rettighederne i forbindelse med importlicensen ikke overdrages.
Artikel 6
Uanset artikel 8, stk. 4, i forordning (EF) nr. 1291/2000 må den mængde, der overgår til fri omsætning, ikke være større end den mængde, som er anført i importlicensens rubrik 17 og 18. Tallet "0" anføres i den forbindelse i rubrik 19 i licenserne.
Artikel 7
Ansøgningen om importlicens og importlicensen skal omfatte følgende:
a) i rubrik 20 en af følgende angivelser:
- Reglamento (CE) n° 2305/2003
- Forordning (EF) nr. 2305/2003
- Verordnung (EG) Nr. 2305/2003
- Κανονισμóς (EK) αριθ. 2305/2003
- Regulation (EC) No 2305/2003
- Règlement (CE) n° 2305/2003
- Regolamento (CE) n. 2305/2003
- Verordening (EG) nr. 2305/2003
- Regulamento (CE) n.o 2305/2003
- Asetus (EY) N:o 2305/2003
- Förordning (EG) nr 2305/2003
b) i rubrik 24 beløbet "16 EUR/ton".
Artikel 8
Uanset artikel 12, litra a) og b), i forordning (EF) nr. 1342/2003 er sikkerheden for importlicenserne som omhandlet i nærværende forordning 30 EUR pr. ton.
Artikel 9
Forordning (EF) nr. 2376/2002 ophæves.
Artikel 10
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. december 2003.

Labels: 3
17
5